Gel tili

Gel tili (gael, shotland, er tili deb ham ataladi) — hind-yevropa tillari oilasining kelt tillari guruhiga mansub. Shimoli-Gʻarbiy Shotlandiya, Gebrid orollari va Kanadaning Yangi Shotlandiya viloyatida tarqalgan. Gel tilida 100 mingga yaqin kishi soʻzlashadi (1991). Gel tili irland tilining dialekti hisoblanadi, 11 — 13-asrlarda irland tilidan ajralib chiqqan. Fonetik xususiyatlariga koʻra Gel tili 3 sheva (sharqiy, janubi-gʻarbiy va gʻarbiy)ga ajraladi. Bu shevalar oʻrtasida farq kam. Gel tilida skandinav tillaridan oʻzlashgan soʻzlar koʻp. Gel tilidagi yozuv yodgorliklar 16-asr boshlariga oid. Badiiy adabiyot, matbuot, radioeshittirishlar shu tilda olib boriladi, taʼlim sohasida qoʻllanadi. Yozuvi lotin alifbosi asosida.

 Adabiyotlar 
 OʻzME. Birinchi jild. Toshkent, 2000-yil

Turkum:Tillar